Komisjon hindas Bellingshauseni mälestusmärgi projekti nõrgaks - meiemaa.ee
Saaremaa vallavalitsuse poolt Saaremaa kalanduspiirkonna tänavuste projektitoetuste II vooru esitatud Bellingshauseni mälestusmärgi rahastamise taotlust hindas Saare Kalandus MTÜ hindamiskomisjon alla miinimumpunktisumma ja seetõttu rahastamise ettepanekut ei tehta.
Projekti elluviimiseks, mille eesmärk on rajada maadeuurija admiral Bellingshauseni auks kavandatud valgest ja mustast marmorist mälestusmärk, taotleti Saarte Kalandus MTÜ kaudu 50 815 eurot. Nõutud miinimumi ehk 2,0 punktisummast osutus antud projekti keskmiseks hindeks 1.70.
Hindamiskomisjoni liikmete hindamistulemustest lähtuvalt on projekt Saarte Kalanduse strateegiaga vähe seotud ning projekti elluviimine on nõrgalt põhjendatud. Viletsaks peeti ka projekti uuenduslikku iseloomu.
Samuti hinnati nõrgaks projekti jätkusuutlikkust – rajatud objekti hooldamine erilisi halduskulusid ei nõua. Hindamiskomisjon tõi välja ka Bellingshauseni mälestusmärgi projekti kasinalt põhjendatud eelarve, milles esineb küsitavusi.
Veel leiti, et projekt on suunatud suuremale hulgale ajaloo- ja kultuurihuvilistele inimestele ning otsene seos kalandusega puudub. Lisaks arvati, et mälestusmärk aitab vähe kaasa kalanduse ja merendusega seotud kultuuripärandi säilitamisele ning edendamisele.
Ei ole komisjoni otsust näinud
Kuigi teade Bellingshauseni mälestusmärgi rahastamistaotluse hindamistulemustest on üleval valla avalikus dokumendiregistris, ütles Saaremaa vallavalitsuse kultuurinõunik Kristel Peel, et hindamiskomisjoni otsust ja selle põhjendust pole tema veel näinud ning seetõttu täpsemalt olukorda kommenteerima ei soostunud.
„Mis puutub kehvasti põhjendatud taotlusesse, siis siin jään eriarvamusele,” lausus kultuurinõunik.
Saaremaa merekultuuri seltsi eestvedaja Rein Sepp mainis, et pole pärast kevadet valla esindajatega kohtunud ning seetõttu on seltsile valla tegevus ses küsimuses teadmata.